A launge Zeit is de Vualåg füa'n Nestroy sei Stückl unbekaunnt g'wes'n, eascht 1923 is's vom östarreichisch'n Literatuahistorika Robert Franz Arnold (1872–1938) g'fund'n und im Literarischen Echo (1. August 1923, 25. Jahrgang) vaöffentlicht wua'n. De Vualåg woa de Vawechslungskomödi A Day well spent vom John Oxenford (1812–1877) aus'n Joahr 1834. Se is easchtmois im New English Opera House aum 4. April 1834 aufg'füaht wua'n. Da Nestroy is owa weit üwa de imma wieda gleich'n Vawechslungan im Origenäu ausse gaunga und håt's ins Absuade g'steigat, de Vualåg woa'r eahm bloß a Grundlåg füa sei G'spüi mit de G'söischåftsklischeen. Da Otto Rommel håt g'schrieb'n, in Nestroy sei Weak warat zum Origenäu wia'r a „reife Durcharbeitung zu einer Skizze“.